[Nicolaus Episcopus servus servorum Dei, dilecto filio Abbati Monasterii sancti Germani Parisiensis salutem, et Apostolicam benedictionem. Pium esse dignoscitur, ut gloriantibus in malitia per nos taliter obsistatur, quod repressis eorum insultibus vacantes divino cultui liberius possint in observantia mandatorum Domini gloriari. Cum itaque dilecti filii Abbas et conventus Monasterii Clun ad Romanam Ecclesiam nullo medio pertinentis, Matisconensis Diœcesis, et alii Abbates, Priores, eorumque conventus ejusdem Ordinis à nonnullis, qui nomen Domini recipere in vacuum non formidant, gravibus; sicut asserunt, affligantur injuriis et jacturis: Nos eorumdem Abbatum, Priorum, et Conventuum providere quieti, et perversorum conatibus obviare volentes, discretioni tuæ per Apostolica scripta mandamus, quatinus eisdem Abbatibus, Prioribus, et conventibus prædictis præsidio efficacis defensionis assistens non permittas eos, contra indulta Privilegiorum Sedis Apostolicæ, ab aliquibus indebitè molestari; Molestatores hujusmodi per censuram Ecclesiasticam appellatione postposita compescendo. Attentius provisurus ne de iis, quæ causæ cognitionem exigunt, et quæ indulta hujusmodi non contingunt, te aliquatenus intromittas. Nos enim, si secus præsumpseris, tam præsentes litteras, quàm etiam processum, quem per te illarum auctoritate haberi contigerit, omninò carere viribus, ac nullius fore decernimus firmitatis. Hujusmodi ergo mandatum nostrum sic prudenter et fideliter exequaris, ut ejus fines quomodolibet non excedas. Præsentibus post quinquennium minimè valituris. Datum Romæ, apud sanctam Mariam majorem VII. Kalendas Martii, Pontificatus nostri anno III. Est et alia Conservatoria ejusdem Nicolai Papæ IV. eorumdem tenoris et datæ, directa Abbati Monasterii sancti Egidii Nemausens. Diœc. ad eumdem effectum.]